Nhar it-Tlieta, 21 ta' Marzu 2017, il-Prof. Manwel Mifsud se jagħmel taħdita bl-isem ta' "Mistur u minsi: Fredu Spiteri (il-Lavarist), għannej u makkjettist Għawdxi prim," fl-Engineering Lecture Theatre (ELT) tal-Università ta' Malta, Tal-Qroqq, fis-6.30pm. Din hija t-tmien taħdita mis-sensiela fuq It-Tradizzjoni Orali organizzata mid-Dipartiment tal-Malti tal-Università u hija miftuħa għal kulħadd. Id-dħul huwa b'xejn. Fredu Spiteri (1929-1965), magħruf bħala "il-Lavarist" jew "Tal-Pitrolju", kien għannej u makkjettist Għawdxi mill-aħjar u l-ħila ta' kelmtu u s-simpatija kbira tiegħu kienu jiġbdu warajh il-folol Għawdxin u Maltin, kemm fis-serati u l-konkorsi tal-għana kif ukoll fil-jiem tal-Karnival. Imma billi miet ħesrem ta' 35 sena u ma laħqux saru diski tiegħu, tista' tgħid li llum jaħasra ntesa. Mill-makkjetti tiegħu, madankollu, għadna nistgħu napprezzaw il-ħila tiegħu, kif ukoll is-sehem ewlieni li kellu fl-iżvilupp tal-makkjetta fil-ħamsinijiet u s-sittinijiet tas-seklu l-ieħor, żmien li laqqa' flimkien ħafna kurrenti mużikali, lokali u barranin. Iktar mid-diskors tal-kelliem – li se jkun ftit – din it-taħdita għandha toffri lil min jattendi l-opportunità rari li jisma' u japprezza siltiet ta' wieħed mill-aqwa persunaġġi tal-ispettaklu Malti f'reġistrazzjonijiet rari miġbura bit-tbatija matul is-snin. Manwel Mifsud waqt il-Konferenza Juann Mamo (2013). Ritratt meħud minn Charlene Valentina Giordimaina Il-Prof. Manwel Mifsud huwa awtorità ewlenija fuq l-Ilsien Malti. Għal ħafna snin kien il-kap tad-Dipartiment tal-Malti fil-Fakultà tal-Arti tal-Università u l-ewwel president tal-Kunsill Nazzjonali tal-Ilsien Malti. Kien ukoll is-segretarju tal-għaqda internazzjonali tad-djalettoloġija Għarbija, AIDA (Association Internationale de Dialectologie Arabe), u editur tal-atti tal-konferenzi tagħha. L-oqsma ta' riċerka li jinteressawh l-aktar huma l-istorja tal-ilsien Malti, il-morfoloġija tiegħu (sinkronika u dijakronika), il-kuntatt bejn l-ilsna, u t-tifsil għal-lingwa. Bil-pubblikazzjoni tal-ktieb (Leiden: E.J. Brill, 1995), qiegħed l-istudju tal-morfoloġija mhux Għarbija fuq sisien xjentifiċi. Ilu s-snin imexxi l-programm popolari fuq radju RTK, Seħer il-Malti, u huwa midħla sew tal-qasam tal-mużika popolari. Dawn it-taħditiet dwar It-Tradizzjoni Orali qed isiru bl-għajnuna tal-Klabb Kotba Maltin. Hemm aktar tagħrif dwar din it-taħdita u dwar "It-Tradizzjoni Orali – L-Università ta' Malta" fuq Facebook u fuq is-sit tradizzjonioraliblog.wordpress.com. Wara t-taħdita se jkkun hemm bibita żgħira. għannej makkjettist għana makkjetta għana
Mistur u minsi: Fredu Spiteri (il-Lavarist)